**Matias Turkkila** (s. 1973 Helsinki) on suomalainen toimittaja, poliittinen toimija ja 
maahanmuuttokriittisten keskustelijoiden Hommaforumin perustajajäsen ja entinen vetäjä. Hommaforum sai alkunsa Jussi Halla-ahon *Scripta*-blogin vieraskirjasta. Turkkila on perussuomalaisten pää-äänenkannattajan *Perussuomalaisen* sekä *Suomen Uutiset* -verkkolehden päätoimittaja.

Turkkila pääsi Timo Soinin kaudella *Perussuomalainen*-lehden päätoimittajaksi toukokuussa 2012, ja kun *Suomen Uutiset* perustettiin vuonna 2014 ja julkaisu alkoi joulukuussa 2014, Turkkilasta tuli myös sen päätoimittaja. Turkkila on ollut myös ehdokkaana useissa kuntavaaleissa (2012, 2017, 2021) ja eduskuntavaaleissa (2019, 2023) perussuomalaisten listalta.

Elämä
-----

Turkkila on koulutukseltaan diplomi-insinööri. Hän liittyi perussuomalaisiin vuoden 2006 lopulla ja on toiminut Jussi Halla-ahon kampanjapäällikkönä. Turkkila on Hommaforumin perustajajäsen ja entinen vetäjä. Hän on toiminut Suomen Sisun varapuheenjohtajana mutta erosi yhdistyksestä alkuvuonna 2012. Hommaforumiin yhdistyi pian pieni Suomen Sisun oma keskustelupalsta joka lakkasi olemasta. 

Turkkila aloitti *Perussuomalaisen* päätoimittajana toukokuussa 2012. Vuonna 2014 lehden verkkoversion korvasi *Suomen Uutiset* -verkkolehti, jonka päätoimittaja Turkkila on myös. *Suomen Uutiset* oli aluksi *Perussuomalainen*-lehden verkkoversio, mutta pian se muotoutui lukijakunnaltaan laajemmaksi verkkouutissivustoksi, joka heijastelee puolueen näkemyksiä ajankohtaisiin tapahtumiin.

Entisen puoluejohtajan Soinin mukaan Turkkila oli primus motor siinä, että Jussi Halla-aho onnistui päihittämään Sampo Terhon vuoden 2017 puheenjohtajavaalissa.

Poliittinen ura
---------------

Turkkila sai vuoden 2012 kunnallisvaaleissa 276 ääntä ja toimii kaudella 2013–2017 Helsingin maahanmuutto- ja kotouttamisasioista vastaavan neuvottelukunnan puheenjohtajana. Hän oli ehdolla myös vuoden 2017 kuntavaaleissa ja vuoden 2019 eduskuntavaaleissa. Kuntavaaleissa 2021 Turkkila sai Helsingissä 250 ääntä. Eduskuntavaaleissa 2023 Turkkila sai 472 ääntä Helsingin vaalipiirissä.

Näkemyksiä
----------

Turkkila on arvostellut mediaa siitä, että se maalaa maahanmuuttajista siloiteltua kuvaa. Hänen mielestään median tehtäviin ei pitäisi kuulua monikulttuurisuuden edistämistä, vaan sen tulisi pitäytyä tiedonvälityksessä.

Turkkilan mielestä Vihreä liitto on puolue, joka hyväksikäyttää ihmisten luontaista empatiakykyä. Vihreän liiton kannatusluisu johtuu Turkkilan mukaan siitä, että puheenjohtajaksi noussut Maria Ohisalo on tunnekylmä hahmo, jolta empatiakyvyn hyväksikäyttö ei oikein onnistu.

Arvostelua
----------

Entisen puoluejohtajan Timo Soinin mielestä Turkkilan menetelmät ovat olleet kuin suoraan "taistolaisten taisteluoppaasta".

Yksityiselämä
-------------

Turkkila on naimisissa toimittaja Sanna Ukkolan kanssa. Turkkilalla on kaksi lasta.

Lähteet
-------

1. ↑  Turkkila, Matias: Curriculum vitae *matiasturkkila.fi*. Viitattu 28.7.2015.
2. 1 2 3 4  Rantanen, Miska: Hommaforumin Turkkilasta Perussuomalaisen päätoimittaja.  *Helsingin Sanomat*, 5.5.2012, s. A11.  Arkistoitu.
3. ↑  Hommaforumin Turkkilasta perussuomalaisten lehden päätoimittaja *Yle Uutiset*.  4.5.2012. Yleisradio. Viitattu 12.11.2016.
4. ↑  Suomen Uutiset takaisin palvelukseen 20 vuoden tauon jälkeen  4.12.2014. Suomen Uutiset. Viitattu 7.1.2017.
5. 1 2
6. ↑  Laitinen, Joonas: Kotouttamisasiat kävivät perussuomalaisille kalliiksi Helsingissä (digilehden tilaajille) *Helsingin Sanomat*.  8.2.2013. Viitattu 12.11.2016.
7. ↑  Kuntavaaliehdokkaat 2017 Perussuomalainen Helsinki ry.  Arkistoitu 7.1.2017. Viitattu 7.1.2017.
8. ↑  SU: Jussi Halla-aho ehdolle eduskuntavaaleihin *Uusi Suomi*. Viitattu 16.9.2018.
9. ↑
10. ↑
11. ↑  Maahanmuuttokriitikko kertoisi rikosuutisissa etnisen taustan *Yle Uutiset*.  13.5.2011. Yleisradio. Viitattu 12.11.2016.
12. ↑
13. ↑  Mahlamäki, Hanna: Matias Turkkila julkaisee verorahoilla "tylyä mättöä" turvapaikkapolitiikasta ja haaveilee Trump-ilmiöstä Suomessa *Helsingin Sanomat*.  12.11.2016.  Arkistoitu 13.11.2016. Viitattu 12.11.2016.

Aiheesta muualla
----------------

* Matias Turkkilan verkkosivut

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |